PLANB วิ่งแรง 4% โบรกฯ แนะ “ซื้อสะสม” ชี้ผลงานผ่านจุดต่ำสุด คาดปี 65 กำไรโตสนั่น!
PLANB วิ่งแรง 4% ราคาแตะ 6.50 บ. โบรกฯ แนะ “ซื้อสะสม” เป้า 9.45 บ.ชี้ผลงานผ่านจุดต่ำสุดแล้ว พร้อมรับอานิสงส์คลายล็อคดาวน์ คาดเม็ดเงินโฆษณาจะฟื้นตัวเร็ว มองปี 65 กำไรมีโอกาสโต 10 เท่า จากฐานปี 64 ต่ำ 
PLANB วิ่งแรง 4% ราคาแตะ 6.50 บ. โบรกฯ แนะ “ซื้อสะสม” เป้า 9.45 บ.ชี้ผลงานผ่านจุดต่ำสุดแล้ว คาดปี 65 กำไรโตสนั่น!
2 ก.ย. 2564

ผู้สื่อข่าวรายงานว่า ราคาหุ้น บริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 16.01 น. อยู่ที่ 6.50 บาท บวก 0.25 บาท หรือ 4% สูงสุดที่ 6.60 บาท ต่ำสุดที่ 6.25 บาท ด้วยมูลค่าซื้อขาย 295.39 ล้านบาท

ทั้งนี้ บล.เมย์แบงก์ กิมเอ็ง (ประเทศไทย) ระบุในบทวิเคราะห์ (31 ส.ค.) ว่า ราคาหุ้น PLANB ปัจจุบันยังต่ำกว่าช่วงก่อนแพร่ระบาดราว 14% เป็นจุดน่าทยอย “ซื้อสะสม” เพราะแนวโน้มผลการดำเนินงานคาดผ่านจุดต่ำสุดไปแล้ว เบื้องต้นคาดการขาดทุนไตรมาส 3/2564 ลดลง 32% เมื่อเทียบจากไตรมาสก่อน และหากการผ่อนคลายล๊อคดาวน์ 1 ก.ย. ทำได้ดีกว่าแผน จะส่งผลบวกอย่างมากต่อ PLANB เนื่องจากบริษัทมีค่าใช้จ่ายคงที่ (fixed cost) เช่น ค่าเสื่อมราคาสูงถึง 61% ของต้นทุนขาย ดังนั้นรายได้ที่เพิ่มจะส่งผลต่อกำไรเร็วกว่าธุรกิจผลิตที่มีค่าใช้จ่ายผันแปรจำนวนมาก
ทั้งนี้หากย้อนไปหลังการระบาดรอบ 1 พบว่าเม็ดเงินโฆษณารวมของประเทศไตรมาส 3/2563 มีการฟื้นตัวแบบ V-shape เป็น 2.36 หมื่นล้านบาท เพิ่ม 26.5% เมื่อเทียบจากไตรมาสก่อน หรือแม้แต่การจบรอบ 2 ในเดือนก.พ. 2564 ในเดือนถัดมาก็ฟื้นได้แรง 20.9% เมื่อเทียบจากเดือนก่อน ซึ่งแม้การมาของรอบที่ 3 อย่างเหนือความคาดหมายในเดือน เม.ย. 2564 จะทำให้ผลการดำเนินงานไตรมาส 2/2564 ออกมาแย่กว่าคาด แต่การเริ่มผ่อนคลาย 1 ก.ย. เป็นต้นไป ในจังหวะที่การฉีดวัคซีนเข็มแรกใน กทม. มีสัดส่วนสูงกว่า 80.9% แล้ว จึงมองว่าช่วงนี้จะเป็นจุดตั้งต้นที่ดีสำหรับการสะสมหุ้น
อย่างไรก็ตามได้ปรับประมาณการกำไรปี 2564 ลง 98% เหลือ 5 ล้านบาท แต่ด้วยฐานที่ต่ำในปี 2564 จะทำให้ปี 2565 จะเห็นการฟื้นตัวของกำไร 10 เท่าตัวเป็น 566 ล้านบาท ขณะที่มูลค่าเหมาะสม 9.45 บาท นอกจากนี้บริษัทยังมีเรื่องการลงทุนใหม่ๆ ที่น่าสนใจ เช่น เกมส์ออนไลน์ Hitman Reborn และ แพล็ตฟอร์มซื้อขายสินทรัพย์ดิจิตอล Zipmex เป็นต้น